Predkladacia správa

Návrh opatrení na zlepšenie podnikateľského prostredia II. predkladá minister hospodárstva SR na základe bodu B.1 uznesenia vlády SR č. 30/2018 k Plánu práce vlády SR na rok 2018, ide o úlohu č. 4 z mesiaca apríl, a bodu B.7 uznesenia vlády SR č. 32/2018 k RIA 2020 – Stratégii lepšej regulácie.
Cieľom materiálu je schváliť súbor 23 opatrení v rôznych oblastiach hospodárstva zameraných na zníženie regulačného zaťaženia, na podporu podnikania, digitalizáciu procesov a rodinné podnikanie, ako aj 5 hodnotení súčasných postupov a regulácií, ktorých výsledky budú potenciálne podkladom pre prijatie ďalších opatrení.
MH SR týmto dokumentom nadväzuje na prvý súbor opatrení zlepšenie podnikateľského prostredia, ktorý bol schválený uznesením vlády SR č. 327/2017. V nadväznosti na tieto opatrenia Európska komisia vyhodnotila vo svojej Správe o krajine – Slovensko 2018 zo 7. marca 2018, určitý pokrok (o dva stupne) v oblasti znižovania administratívnych a regulačných prekážok pre podniky. Do 31. decembra 2017 bolo 8 z týchto opatrení splnených a odpočet ich plnenia je uvedený v Správe o stave podnikateľského prostredia v Slovenskej republike. Základom pre vypracovanie druhého súboru opatrení na zlepšenie podnikateľského prostredia je predovšetkým 200 podnetov podnikateľského prostredia a ministerstiev, ktoré boli prijaté na základe výzvy MH SR, ďalej medzinárodné porovnania kvality podnikateľského prostredia, najmä Doing Business Svetovej banky a Index globálnej konkurencieschopnosti Svetového ekonomického fóra. Kvalitatívny obsah materiálu závisí od intenzívnej spolupráce všetkých zúčastnených strán, a to hlavne od podnetov podnikateľskej sféry a iniciatívy tvorcov regulácií. Podnety predložili aj samotné rezorty – MF SR (1), resp. FS SR (2), MK SR (6), ÚNMS SR (2), MDV SR (5), MPSVR SR (1), MH SR (9). Za podnikateľov najmä Americká obchodná komora, Klub 500, živnostenské organizácie, Republiková únia zamestnávateľov, INESS a Inštitút zamestnanosti.
Ako prioritné pre podnikateľské prostredie boli podnikateľmi označené opatrenia: Zabezpečiť, aby štátne inštitúcie už od fyzických osôb a právnických osôb ďalej nepožadovali najčastejšie žiadané výpisy, potvrdenia a ďalšie dokumenty (t. j. zákon proti byrokracii ÚPVII); Zvýšenie počtu vydaných STN prekladom v štátnom jazyku; či Zrušiť povinnosť zamestnávateľa oznámiť Sociálnej poisťovne začiatok a  skončenie čerpania materskej dovolenky alebo rodičovskej dovolenky zamestnancom. Z analýz je pre podnikateľov dôležité vypracovanie analýzy súčasných postupov a následne prijatie technicko-organizačných opatrení na zlepšenie podmienok v oblasti pobytu cudzincov.
Medzi významné možno zaradiť aj opatrenia: Odstrániť zákonom ustanovený termín (30. september) na predkladanie žiadosti o overenie spôsobilosti zamestnávateľa uchádzajúceho sa o vstup do systému duálneho vzdelávania; Odstrániť zákonom ustanovenú povinnosť predkladať k žiadosti o overenie spôsobilosti zamestnávateľa uchádzajúceho sa o vstup do systému duálneho vzdelávania niektoré doklady v tých prípadoch, keď táto informácia je dostupná vo verejne prístupných registroch; Odstrániť v tlačivách povinnosť použiť odtlačok pečiatky, pokiaľ má firma v Obchodnom registri SR uvedené, že pečiatku nepoužíva a upraviť postupy pre Slovenskú inšpekciu životného prostredia pre tieto prípady; Jednoduchou formou a v jednotnom formáte uvádzať na informačných tabuliach a webových sídlach ústredných orgánov štátnej správy zoznam tlačív a dokumentov, vrátane počtu potrebných originálov a potreby overenia podpisu, ktoré sa vyžadujú pri podaní tej ktorej žiadosti, či opatrenia na podporu rodinného podnikania.
Predložený materiál je opätovne výsledkom širokého konsenzu ústredných orgánov štátnej správy zastúpených v Medzirezortnej pracovnej skupine na najvyššej úrovni pre Doing Business so zástupcami podnikateľskej obce. Pri jeho príprave prebiehali s jednotlivými dotknutými rezortmi individuálne rokovania a konzultácie. Informácie o procese prípravy sú uvedené v prvej kapitole. Keďže materiál bol pripravovaný od októbra 2017 niektoré opatrenia sú v súčasnosti už v legislatívnom procese.

[bookmark: _GoBack]V nadväznosti na uvedené je potrebné konštatovať, že súbory opatrení na zlepšenie podnikateľského prostredia nie sú jediným nástrojom, ktorý tvorcovia regulácií využívajú. Pripravujú sa rôzne koncepcie, stratégie a legislatívne opatrenia s cieľom zlepšiť podnikateľské prostredie (napr. MH SR do legislatívneho procesu predložilo Stratégiu hospodárskej politiky, implementuje RIA 2020 – Stratégiu lepšej regulácie, v nadväznosti na schválenie Koncepcie inteligentného priemyslu pre Slovensko pripravuje Akčný plán Koncepcie inteligentného priemyslu, a pod.). 
V treťom súbore opatrení na zlepšenie podnikateľského prostredia sa bude MH SR o. i. zameriavať aj na systematické zefektívnenie procesov začatia podnikania a na podporu podnikania.
Predložený materiál obsahuje doložku vybraných vplyvov, ktorá bude aktualizovaná po zapracovaní pripomienok od členov Stálej pracovnej komisie Legislatívnej rady vlády SR na posudzovanie vypraných vplyvov pri MH SR. V súčasnosti materiál bude mať z povahy svojho zamerania výrazné pozitívne vplyvy na podnikateľské prostredie. Celkové ušetrené ročné náklady podnikateľského prostredia po prijatí uvedených opatrení sú 7 388 025 eur, z toho priame finančné náklady sú vo výške 2 570 955 eur, nepriame v sume 1 109 466 eur a administratívne náklady tvoria 3 707 604 eur. Finančné požiadavky si budú jednotlivé kapitoly štátneho rozpočtu uplatňovať pri rokovaniach o rozpočte na roky 2019 až 2021. Finančné prostriedky potrebné na zabezpečenie opatrení v roku 2018 budú hradené z kapitol príslušných zodpovedných gestorov opatrení, prípadne zo štrukturálnych fondov EÚ, v rámci schválených limitov počtu zamestnancov a limitov výdavkov dotknutých kapitol štátneho rozpočtu bez dodatočných požiadaviek na štátny rozpočet. Príjmy štátneho rozpočtu v prvom roku poklesnú o 2 512 651 eur a v ďalších rokoch o 5 025 303 eur. Výdavky štátneho rozpočtu v prvom roku budú 2 213 813 eur , v druhom roku 993 166 eur, v treťom roku 628 666 eur a v štvrtom roku 45 146 eur. Mzdové výdavky štátnej správy budú v prvom roku 121 680 eur, v druhom roku 1 335 368 eur, v treťom a štvrtom roku 1 373 392 eur. Materiál má pozitívny vplyv na služby verejnej správy pre občana, informatizáciu spoločnosti a nemá sociálne vplyvy a vplyvy na životné prostredie. 
Materiál bol predmetom medzirezortného pripomienkového konania a na rokovanie vlády SR je predkladaný bez rozporov. 


